Цул а совнаха, вайн 1эламнехан и цакхетам хиларна мелла а алсам дели, кху глобализацин заманашкахь, «х1айт» аьлла шайн «болх» д1акхоьхьучу Малхбузерачу миссионерин вайн къоман синкхетамна «т1екхийдар» а. Кхузахь вай дахкича шорта дара, цу хьокъехь долу тоьшалш. Къаьстина, вайн ц1ера даьллачу хьалкъаца цу миссионераша шайн болх д1акхехьарх лаьцна. Цу тоьшалша гойту, нагахь х1инцалца схьа, нохчийн ц1ий «муьлурш» Кавказ яккха г1ерташ болу г1азкхий бен цахиллехь, х1инцачул т1аьхьа, нохчийн са «муьлу» берш, Малхбузера миссионераш а буьйла. Ткъа ма-дарра дийцича, цуьнан а, вукхунан а тоххарехь барт хилла цахиллехь, вайна х1ара т1емаш а хир бацара. Масала, ишта цара биначу бертан билгалонах цхьаъ хета, цу миссионераша нохчийн маттахь вайна юкъахь даржош долу шайн динан жайнаш а. Масала, цараха ду; «Йахьйайн жайна», «Лукин жайна», «Х1ун ю дуьненан хазна», «1ийсайн дахар» и. д1. кх. а.